钦定古今图书集成/明伦汇编/官常典/第696卷 > 杜鸾
## 钦定古今图书集成/明伦汇编/官常典/第696卷 > 杜鸾

按《明外史》本传：“鸾字羽文，陕西咸宁人。正德末进士，
授大理评事。嘉靖初，伏阙争大礼，杖午门外。长沙盗
李鉴与父华劫村聚，华诛，鉴得脱，后复行劫，捕获之。
席书时抚湖广，劾知府宋卿，故入鉴。帝遣大臣按之，
言鉴盗有状。帝命逮鉴至京，书上言：‘臣以议礼忤朝
臣，问官，故与臣阻。乞敕法司会官覆’。于是鸾会御史”
苏恩再讯，无异词。疏言：“鉴杀官兵，掠民财，火民居，罪
浮他盗。”书以恶卿故，辄为奏辨，且以《议礼》为言。“夫《大
礼》之议，发于《圣孝书》，偶一言当意动，援此以挟陛下，
压群僚，坏乱政体，莫此为甚。”帝重违书意，竟免鉴死，
戍辽东。已，复有张寅之狱，鸾与刑部郎中司马相、御
史高世魁司其牍。鸾上言：“往者李鉴之狱，陛下徇席
书言，误恩废法，权幸遂以鬻狱为常，请托无忌。今勋
谋又成矣。《书》曰‘以议礼招怨’，勋亦曰‘以议礼招怨’。《书》
曰‘欲杀鉴以仇臣’，勋亦曰‘欲杀寅以仇臣’。簧鼓圣聪，
如出一口。以陛下尊亲之盛典，为奸邪掩覆之深谋，
将使贿赂公行，乱贼接踵，非圣朝福也。”已而桂萼等
力反前狱，鸾坐除名。始书之，欲宽李鉴也。给事中管律言：“比言事者每借《议礼》为词，或乞休，或引罪，或为
人辨愬，于《议礼》本不相涉，而动必援引牵附，何哉？盖
小人欲中伤人以非此不足激陛下怒，而欲自固其
宠，又非此不足得陛下欢也。乞诫自今言事者据事
直陈，毋假借以累圣德。”帝是其言，命都察院晓示百
官。越二日，御史李俨以世庙成，请恤录议礼获罪诸
臣，且言：“迩来群臣或挤排善类，或翻异成狱，或变乱
朝章，动引议礼为言，贸乱忠邪，变淆国是，背公私党
之势，自此成矣。宜详察是非，议礼是而行事非者，不
以是掩非；议礼非而行事是者，不以非掩是。使党与
全消，时靡有争，则大公之治也。”未几，给事中陈皋谟
亦言：“臣事君如子事父，岂有子偶一事悦亲，足邀终
身之爱？臣偶一言顺旨，遂为不世之功。献皇帝追崇
之礼，实出陛下至情，书辈一言赞决耳。乃遂贪为己
功，互相党援，恣情喜怒，作威作福。若李鉴父子，成案
昭然。书乃曲为申救，谓众以议礼憾臣，因陷鉴死。夫
议礼者，朝廷之公典，合与不合，何至深仇！纵使仇《书，
鉴》非书子弟亲戚交游也，何故仇之？至郭勋党庇奸
人请属，事露，则又代奸人妄诉，亦以议礼激众怒为
言，不至于滥恩废法不已，岂不大可异哉！乞亟斥书
勋，而寘鉴重典，穷按勋请托事，使人心晓然知权奸
不足恃，国法不可干，然后逆节潜消，幸门永塞。”帝弗
听。